Document ID: 31985R0369

*****
ΚΑΝΟΝΙΣΜΟΣ (ΕΟΚ) αριθ. 369/85 ΤΗΣ ΕΠΙΤΡΟΠΗΣ
της 13ης Φεβρουαρίου 1985
για την τροποποίηση του κανονισμού (ΕΟΚ) αριθ. 2729/81 όσον αφορά τη μεταβίβαση των δικαιωμάτων που προκύπτουν από το πιστοποιητικό εξαγωγής στον τομέα του γάλακτος και των γαλακτοκομικών προϊόντων και για την κατάργηση του κανονισμού (ΕΟΚ) αριθ. 664/83
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 13 παράγραφος 3 και το άρθρο 17 παράγραφος 4,
Εκτιμώντας:
ότι οι ειδικές λεπτομέρειες εφαρμογής του καθεστώτος πιστοποιητικών εισαγωγής και εξαγωγής και του καθεστώτος προκαθορισμού των επιστροφών στον τομέα του γάλακτος και των γαλακτοκομικών προϊόντων καθορίστηκαν από τον κανονισμό (ΕΟΚ) αριθ. 2729/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1994/84 (4)· ότι το άρθρο 10 παράγραφος 2 του κανονισμού αυτού προβλέπει ότι, κατά παρέκκλιση από το άρθρο 9 παράγραφος 1 του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (5), όπως τροποποιήθηκε τελευταία από τον κανονισμό (ΕΟΚ) αριθ. 1994/84, τα δικαιώματα που προκύπτουν από το πιστοποιητικό εξαγωγής που περιλαμβάνουν προκαθορισμό της επιστροφής για τα προϊόντα που υπάγονται στη διάκριση 04.02 Α ΙΙ β), καθώς και στην κλάση 04.03 του Κοινού Δασμολογίου δεν είναι μεταβιβάσιμα·
ότι η παρέκκλιση αυτή ανεστάλη προσωρινά μέχρι τις 31 Μαρτίου 1985 από τον κανονισμό (ΕΟΚ) αριθ. 664/83 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 180/84 (7), επειδή ο μη μεταβιβάσιμος χαρακτήρας είχε αρνητικές συνέπειες για το εμπόριο·
ότι η κτηθείσα πείρα απέδειξε ότι η αναστολή δεν δημιούργησε προβλήματα κερδοσκοπίας· ότι, αντίθετα, η αναστολή είχε θετικό αποτέλεσμα για το εμπόριο· ότι είναι σκόπιμο να καταστεί δυνατή η μεταβίβαση των δικαιωμάτων που προκύπτουν από το πιστοποιητικό εξαγωγής·
ότι είναι σκόπιμο, για λόγους σαφήνειας, να καταργηθεί ο κανονισμός (ΕΟΚ) αριθ. 664/83·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καταργείται η παράγραφος 2 του άρθρου 10 του κανονισμού (ΕΟΚ) αριθ. 2729/81.
Άρθρο 2
Καταργείται ο κανονισμός (ΕΟΚ) αριθ. 664/83.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 1985.

Labels: 3
17